dh-unibe/image-text_koenigsfelden-charters-post-1500 huggingface dataset:
It₎ es ist ze wissē, wie her Lienhart Kössz, lipriester
in Gebystorff, hat lassen̄ laden gan Costentz minē gnadig₎
frowen̄ abtisse und ein gantzē covēt vō Kùnszfelden̄ als
sine rechliche lechē frowē, und wende für im rechten,
wie er inen, so im die pfruͦnd gelichen versprochē, ein instrumēt geben habe und das bestettiget mit dem eyd, wie
die portion und corpus sinē vorvarenden geben sy, dar by
beliben und sy nit wytter um̄ kein merūg und besserūg
ersuͦchē. so sy das corpus so klein und unachtbar, das er
dar by nit möge belyben und dar usz hus halten, gastung,
byschoffe und pfärlicher recht bezallen und usz richt₎ ꝫcꝭ.
it₎ zuͦ dem anderē beclagt er sich, wie er ein bufeliges
hus und schür habe, das er sine frücht und guͦt nit kön
behalten und nach nùtz bewarē, und wo nit yllentz gebüwet werd, so besorg er, es fall alles in, und zwing in nott
dar zù, das er es also beclagen müsz.
it₎ uff das rüff er ein vicary an als ein statt halter mīes
gnadig₎ herē vō Costentz, das er in entbind₎ und ablössen̄
sol söttliche gelübt, instrumēt, verheyssung und eyd, das
er fry möge sin recht und an clag volbringen gegē dē
frowē. und uff sömlich an rüffen und beger ist inen̄
zuͦ beden sittē und ꝑthyen ein recht tag verkùndet und
gesetzt nach der execucion, so wirt er am neschten tag
nach sant Marie Madalen̄ tag. it₎ und ob die vorgemeltt
frowē oder ir bottschafft mit vollem gewalt uff den̄ gestimpt₎ recht tag nit er schinnē und red und anttwort gebē
uff her Lienharts clag, so wird mā nit dester minder nach
siner clag und für pringēn mit dem recht₎ für faren
bys zuͦ dem entlich urteil und usz spruch, und was not
were ꝓcessen rechtlich inen für hin nit zuͦ gesickt
wurden, sonder an die kilch thürē geschlagē ze Costentz
und nach dem rechtlich für farē sy da mit für
das recht laden̄, wie es dan̄ im recht₎ der pruch ist
und gewonheit.
✳
Königsf. 901 / 02
Staatsarchiv
AARGAU
zitacz des lütpriesters halb
zü Gebistorff
hˀ Lienhart
K ✳ F ✳ 8 ✳ b ✳